KIRJALLINEN KYSYMYS P-2481/01 esittäjä(t): Marco Pannella (TDI) komissiolle. Yunis Shaikhin kuolemantuomio Pakistanissa.



Virallinen lehti nro 093 E , 18/04/2002 s. 0140 - 0141



KIRJALLINEN KYSYMYS P-2481/01 esittäjä(t): Marco Pannella (TDI) komissiolle (5. syyskuuta 2001) Aihe: Yunis Shaikhin kuolemantuomio Pakistanissa Pakistanin oikeuslaitos sulki tohtori Yunis Shaikhin 18. elokuuta 2001 Adialan vankilaan ja langetti hänelle kuolemantuomion jumalanpilkasta. Jumalanpilkkasyyte perustui hänen väitteeseensä, etteivät Muhammed ja hänen perheensä voineet olla muslimeja ennen profeetan näkyjä ja muihin samantapaisiin mielipiteisiin, joita Pakistanin papisto piti loukkaavina. Oikeudenkäynti toimitettiin papiston edustajien kiihottamien väkijoukkojen huutojen säestyksellä. Useat kuulluista todistajista kuitenkin ilmoittivat, etteivät he olleet paikalla tohtori Shaykhin lausuessa syytöksen aiheuttaneet sanansa. Hänelle on myönnetty viikko aikaa vedota korkeimpaan oikeuteen tavallisten kolmenkymmenen päivän sijasta. Tähän mennessä Pakistanissa ei ole hirtetty ketään jumalanpilkasta, mutta maan vankiloissa viruu satoja jumalanpilkasta syytettyjä tai tuomittuja kansalaisia. Heidät on teljetty ns. kuolemanselleihin, joissa he hädin tuskin kykenevät seisomaan. Onko komissio seurannut edustajansa välityksellä Yunis Shaikhin oikeudenkäyntiä? Onko komissio reagoinut virallisesti Yunis Shaikhille julistettuun kuolemantuomioon? Entä mihin toimiin komissio on ryhtynyt tai aikoo ryhtyä Pakistanissa yleistyvien jumalanpilkasta annettujen tuomioiden ja yleisemmin ihmisten perusoikeuksien polkemisen johdosta? Christopher Pattenin komission puolesta antama vastaus (2. lokakuuta 2001) Komissio on erittäin huolestunut jumalanpilkkaa koskevan lain soveltamisesta Pakistanissa. Profeetta Muhammediin kohdistuvasta jumalanpilkasta langetetaan kuolemantuomio ja Koraanin pilkkaamisesta elinikäinen vankeustuomio. Uskonnollisia vähemmistöjä ja lehdistöä vastaan on tähän mennessä esitetty suhteettoman paljon syytteitä. Komissio on hyvin tietoinen islaminuskoisen tohtori Yunis Shaikhin oikeudenkäynnistä, jonka parlamentin jäsen otti esille. Tohtori Shaikhille langetettiin 18. elokuuta 2001 kuolemantuomio jumalanpilkasta. Hän on sen jälkeen valittanut tuomiosta. Valituksen käsittely saattaa Pakistanissa kestää vuosia. Tähän asti ylemmät tuomioistuimet ovat kumonneet jumalanpilkasta annetut tuomiot, mutta mahdollisesti vaarallinen ennakkotapaus syntyi 24. heinäkuuta 2001 Ayub Masihin tapauksessa, jossa vetoomustuomioistuin vahvisti aiemman tuomion. Pakistanin hallituksen huhtikuussa 2000 järjestämässä ihmisoikeuskonferenssissa ilmoitettiin jumalanpilkkalain menettelyjä uudistettavan. Uskonnollisten ryhmien voimakkaiden vastalauseiden johdosta hallitus kuitenkin peruutti ehdotuksen. Komissio osallistuu aktiivisesti unionin yhteisiin pyrkimyksiin ottaa esille Pakistanin ihmisoikeuskysymyksiä osana yhteistä ulko- ja turvallisuuspolitiikkaa. Jumalanpilkkalaista keskusteltiin Pakistanin viranomaisten kanssa Islamabadissa 20.21. marraskuuta 2000 troikan poliittisissa erityisneuvotteluissa. Troikka järjesti 3. toukokuuta 2001 virallisen keskustelun kuolemantuomiosta laki- ja oikeusasioista, ihmisoikeuksista ja parlamentaarisista asioista vastaavan ministerin kanssa. Unionin huolestuneisuus jumalanpilkkalaista on ilmaistu Pakistanin viranomaisille näissä ja muissa myöhemmissä tilaisuuksissa.